b'\n_START_ARTICLE_\nKeski-Suomen sairaanhoitopiiri\n_START_PARAGRAPH_\nKeski-Suomen sairaanhoitopiiri on 21 keskisuomalaisen kunnan omistama sairaanhoitopiiri. Sairaanhoitopiiri on suurin ei-yliopistollinen sairaanhoitopiiri noin 270\xc2\xa0000 asukkaallaan. Keski-Suomen keskussairaalassa on edustettuna l\xc3\xa4hes kaikki erikoissairaanhoidon alat. Sairaanhoitopiiriin kuuluvat Keski-Suomen keskussairaala ja S\xc3\xa4desairaala, jotka sijaitsevat Jyv\xc3\xa4skyl\xc3\xa4ss\xc3\xa4. Erityistason sairaanhoidosta vastaa Kuopion yliopistollinen sairaala._NEWLINE_Piirin valtuustossa on 44 j\xc3\xa4sent\xc3\xa4 ja sen puheenjohtaja on Leena Yksj\xc3\xa4rvi. Hallituksessa on 9 j\xc3\xa4sent\xc3\xa4 ja sen puheenjohtajana toimii Leila Lindell. Sairaanhoitopiirin johtajana toimii Juha Kinnunen, johtajaylil\xc3\xa4\xc3\xa4k\xc3\xa4rin\xc3\xa4 Vesa Kataja ja hallintoylihoitajana Helj\xc3\xa4 Lundgr\xc3\xa9n-Laine._NEWLINE_Sairaanhoitopiiri ty\xc3\xb6llist\xc3\xa4\xc3\xa4 noin 3\xc2\xa0110 henke\xc3\xa4, ja se on Jyv\xc3\xa4skyl\xc3\xa4n toiseksi suurin ty\xc3\xb6nantaja. Ty\xc3\xb6ntekij\xc3\xb6ist\xc3\xa4 469 oli l\xc3\xa4\xc3\xa4k\xc3\xa4reit\xc3\xa4, 2\xc2\xa0156 hoitohenkil\xc3\xb6st\xc3\xb6\xc3\xa4 ja 1\xc2\xa0018 muuta henkil\xc3\xb6st\xc3\xb6\xc3\xa4. Toiminnan menot 2016 349,4 miljoonaa euroa.\n_START_SECTION_\nUusi sairaala projekti\n_START_PARAGRAPH_\nKeski-Suomen keskussairaalan alueelle Jyv\xc3\xa4skyl\xc3\xa4n Kukkum\xc3\xa4keen on vuodesta 2016 alkaen rakennettu uutta Keski-Suomen Sairaala Novaa. Sairaalan on tarkoitus valmistua vuonna 2020. Projektin kustannusarvio on 411 miljoonaa euroa. Uuteen sairaalaan valmistuu 360 tutkimus- ja vastaanottohuonetta, vuodeosastoille 368 sairaansijaa, leikkaussaleja 24 ja synnytyssaleja 10. Sairaalan sisustuksen inspiraatioina ovat Keski-Suomen kansallispuistot. Visiona on tuoda kansallispuistojen luonto n\xc3\xa4kyviin uudessa sairaalassa. Uuden sairaalan rakennus projektinjohtourakoitsijana toimii SRV Rakennus Oy.\n_START_SECTION_\nHistoria\n_START_PARAGRAPH_\nKeski-Suomeen perustettiin ensimm\xc3\xa4inen sairaala vuonna 1848. Sen perustamista ajoivat apteekkari Kristian Hobin ja piiril\xc3\xa4\xc3\xa4k\xc3\xa4ri Wolmar Schildt. Ennen sairaalan perustamista l\xc3\xa4hin sairaala sijaitsi Vaasassa. Sairaala toimi ensin yksityisen\xc3\xa4 ja sen j\xc3\xa4lkeen valtion avustuksella. Sairaala siirtyi valtion omistamaksi 1868 ja toimi nimell\xc3\xa4 Jyv\xc3\xa4skyl\xc3\xa4n yleinen sairaala. Sairaalan p\xc3\xa4\xc3\xa4rakennus paloi kahteen kertaan vuosina 1885 ja 1901, jonka j\xc3\xa4lkeen rakennettiin jugend-tyylinen p\xc3\xa4\xc3\xa4rakennus. Jyv\xc3\xa4skyl\xc3\xa4n yleisen sairaalan rakennus tunnetaan nykyisin nimell\xc3\xa4 Vanha ortopedia._NEWLINE_Uuden sairaalan rakentamista suunniteltiin 1930-luvulla alkaen, kuitenkin sotavuosien vuoksi rakentaminen viiv\xc3\xa4styi. Jyv\xc3\xa4skyl\xc3\xa4n yleinen sairaala toimi vuoteen 1954 asti, jolloin Jyv\xc3\xa4skyl\xc3\xa4\xc3\xa4n avattiin uusi Keski-Suomen keskussairaala.'